Liggaam in water naby Bloem-waterfront aangetrefFoto: Verskaf. ’n Man, vermoedelik 31 jaar oud, se liggaam is Woensdagmiddag in ’n dam naby ’n waterfront in Westdene, Bloemfontein, opgespoor. Russel Meiring, woordvoerder van ER24, het gesê die polisie se soek-en-reddingspan het hulle na die toneel ontbied. “Mense wat daar verbygeloop het, het glo die man se liggaam in die water sien lê en onmiddellik die owerhede in kennis gestel,” het Meiring gesê. Volgens Meiring het die polisie die man se liggaam uit die water gebring en paramedici het hom toe ondersoek. “Hy het geen tekens van lewe getoon nie en is op die toneel dood verklaar.” Die omstandighede rondom die man se dood is nie in dié stadium bekend nie, maar die polisie ondersoek die voorval.